Изборите в САЩ : Байдън на крачка от победата , шансовете на Тръмп се топят Наближава развръзката в САЩ : Байдън води в Пенсилвания и Джорджия , а републикански сенатори се обърнаха срещу Тръмп заради последната му пресконференция , чието излъчване бе прекъснато от редица американски телевизии . След президентските избори в САЩ все още няма окончателна яснота кой ще управлява страната през следващите четири години . В очакване на развръзката Кандидатът на демократите Джо Байдън призова към търпение и изрази оптимизъм , че той и неговата кандидатка за вицепрезидентския пост Камала Харис ще спечелят надпреварата . Към този час Байдън събира най - малко 253 от необходимите му 270 гласа . Ако се добавят и гласовете от Аризона , където според няколко медии Байдън вече е спечелил , гласовете за него набъбват до 264 срещу 214 за Тръмп . Междувременно бе съобщено , че Байдън е изпреварил Тръмп в ключовия щат Пенсилвания . Отсега е ясно , че ако победи в Пенсилвания , Байдън печели надпреварата за Белия дом . Преди това стана известно , че Джо Байдън води и в щата Джорджия , където първоначално настоящият президент имаше преднина . Гласовете в Джорджия обаче ще бъдат повторно преброени . Това заяви пред журналисти Брад Рафенспергер , държавен секретар на щата . Причината е малката разлика между двамата кандидати . Остри критики срещу Тръмп В същото време настоящият президент на САЩ озадачи дори собствените си съпартийци с пресконференция , в която не само отново се обяви за победител на изборите , но и за пореден път отправи необосновани обвинения за изборни измами . Редица телевизионни канали в САЩ прекратиха преждевременно излъчването на пресконференцията и разкритикуваха Тръмп заради неверните твърдения в изказването му . " И ето , че отново сме в необичайната ситуация не само да прекъснем президента на САЩ , но и да коригираме изказванията му " , заяви Браян Уилямс от новинарския канал МSNBC . Само CNN и Fox News показаха цялата пресконференция на Тръмп . Но след края ѝ Андерсън Купър от CNN каза , че " Тръмп се държи като дебела костенурка , легнала по гръб на жаркото слънце и риеща с крака , защото осъзнава , че времето ѝ е изтекло " . Остри критики отправиха и редица водещи представители на Републиканската партия . " Тотална война " Паралелно с това най - големият син на Тръмп призова баща си към " тотална война " . " За бъдещето на Америка би било най - добре , ако Доналд Тръмп тръгне на тотална война , за да бъдат разкрити всички измами " , написа той в Туитър и добави , че било крайно време " да разчистим и да не изглеждаме повече като бананова република " .